
ОБЩИ ПОЛОЖЕНИЯ

Чл.1 С този правилник се урежда организацията на труда в ДГ”Снежанка” съобразно КТ и издадените за неговото прилагане нормативни актове, ЗПУО, Наредба №4 на МОН, Наредба №2 от 2002г.на МОН и други нормативни документи на МОН, Конвенцията за защита правата на детето, Закона за закрила на детето, както и на основание Чл.181 от КТ.

Чл.2 Правилникът регламентира правата и задълженията на служителите и на работодателя по трудови правоотношения.
Чл.3 В правилника са формулирани общите изисквания към членовете на трудовия колектив , като същите се задължават да изпълняват изискванията за трудовата дисциплина . Конкретните изисквания са определени в длъжностната характеристика на всеки служител.

   В  правилника се определят правата и задълженията на родителите на приетите деца.

Чл.4 Органите на синдикалните организации имат право да участват в подготовката на проекти на всички вътрешни правилници и наредби , които се отнасят по трудови отношения, за което директорът задължително ги поканва.

   Устройство на  детското заведение

Чл.5 ДГ”Снежанка” е обект с обществено предназначение, в което се отглеждат , възпитават и обучават деца от две годишна възраст до постъпване в първи клас.

Чл.6 ДГ”Снежанка” е общинско детско заведение и има:

1.Седалище- с.Крумово, ул.”Хан Крум”№50А, Община „Родопи”

2.Собствен кръгъл печат

3.Единен идентификационен код 000451683
4.Сградата , дворът и имуществото на ДГ са публична общинска собственост.

Чл.7 ДГ”Снежанка” е  детско заведение с три градински групи, в които работят шест детски учители,  и четири служители- обслужващ персонал / пом. възп./ Финансира се от община „Родопи” и държавния бюджет.

Чл.8 Режимът на работа в детската градина е двусменен с работно време от 6.30 ч.до 18.30ч.

Чл.9 През летния сезон, зимната, пролетната ваканция и при намаляване броя на децата, но не при наличие на епидемична обстановка,  детската градина работи със сборни групи.

Прием на децата, права и задължения на родителите
Чл.10 Приемът на децата в ДГ”Снежанка”се осъществява по Правилата за прием ,приети с решение на Общински съвет „Родопи” и утвърдени със Заповед на Кмета на Община „Родопи”.
1.Директорът определя комисия по приема.
2. ДГ”Снежанка” се приемат деца по желание на родителите , с писмено заявление, копие от акта за раждане/за справка/, документ за адресна регистрация-майка/за справка/, съответните документи, даващи предимство  за прием и медицински документи  при записването.

3.Документи се приемат през цялата година.
4. Приемът се извършва по правилата установени от община „Родопи”.
5. Децата се приемат в ДГ от  петнадесети септември, а при наличие на свободни места  и през другите месеци от годината.
Чл.11 Отписването на децата става :

1. По желание на родителите;

2.В края на учебната година за подготвителна група, при постъпване в първи клас - 31.май;

3.При несъгласувано отсъствие на дете  повече от два месеца.

4.При грубо и системно нарушаване на Правилника за вътрешния ред и заповеди на директора.

Чл.12 Подготовката на децата за училище се извършва в смесена подготвителна група 5 и 6 г. деца. При желание от страна на родителите, детето им да постъпи в първи клас на 6 г., се подава писмено заявление до директора. 

 Чл.13 В края на учебната година, на децата завършили подготвителна група , се издава удостоверение и се освобождават от детската градина.
Чл.14 Децата в подготвителната група се преместват в друга детска градина с удостоверение за преместване.

Чл.15 На 4, 5 и 6г.деца се допуска отсъствие от ДГ по уважителни семейни причини, след подадена молба до директора на детската градина, не повече от 10 дни за уч. година.
Чл.16 Децата се приемат сутрин най-късно до 8.30 ч. и се предават след 16.30 ч., както и по желание на родителите в удобно за тях време след предварително  договаряне с учителите по групи.

Чл.17 Предаването на децата сутрин става лично от родителите на учителя, пом. възпитателя или мед. сестра. В противен случай детската градина и служителите не носят отговорност за живота и здравето на децата.

Чл.18 Самостоятелното изпращане на деца в края на работния ден се разрешава само със съгласието на двамата родители, потвърдено с писмена нотариално заверена  декларация до директора . Горното се отнася и при вземането на  децата от непълнолетни лица-братя ,сестри или други близки.
Чл.19 При невземане на детето от родителите до 18.30 ч. и невъзможност да се осъществи контакт с тях, се уведомява Пето районно полицейско управление гр. Пловдив.
Чл.20 Не се допуска, носенето от децата при идването им сутрин на детска градина, на опасни играчки , остри предмети, лекарства или други , застрашаващи здравето им вещи и предмети.

Чл.21 Родителите се задължават да  не водят децата си на детска градина със скъпи вещи и предмети , които могат лесно да бъдат загубени  или повредени . При неспазване на горепосоченото, екипът на детското заведение не носи отговорност за тях.
Допустимо е носенето на шишета в първа гр.
Чл.22 Родителите имат право да изказват мнение и препоръки във връзка с възпитанието и обучението на своите деца.

Чл.23 Родителите оказват съдействие за опазване чистотата и реда в помещенията и двора на детското заведение и се съобразяват с изискванията на РЗИ, Наредбите на здравното министерство ,МВР и разпоредбите на директора.
Чл.24 Родителите оказват съдействие на учителите и медицинските специалисти  при изграждането на необходимите здравно-хигиенни навици. 

1.Уведомяват своевременно за заразни заболявания на детето си .

2.Не водят на градина болни или недоизлекувани деца.
3. Съобщават за специфични временни или трайни алергии , хранителни , хигиенни или други навици.
Чл.25 Детската градина и учителите  не носят отговорност за живота и здравето на дете, чийто родители умишлено са укрили данни за сериозно , вродено , хронично или друго заболяване, застрашаващо пряко или косвено живота на детето, както и за предмети ,бижута и играчки донесени от къщи.

Чл.26
 Родителите са длъжни да спазват всички изисквания на Правилника за вътрешния трудов ред.
ГЛАВА   ВТОРА

ТРУДОВИ  ПРАВООТНОШЕНИЯ

 РАЗДЕЛ І

Трудов договор
Чл.32 Трудов договор се сключва между служителя и работодателя.

Чл.33 Трудовият договор се сключва  в писмена форма и се подписва от двете страни в два екземпляра , единият остава в детската градина, а другият се връчва срещу подпис на служителя.

Чл.34 Началото на изпълнението , времетраенето и съдържанието на трудовия договор се урежда съобразно КТ, като се отчитат договореностите в КТД на национално и общинско равнище.

Чл. 35 При сключване на трудовия договор директорът запознава служителя с трудовите му задължения , произтичащи от заеманата длъжност или изпълняваната му работа.

Чл. 36 Предметът и обхватът на дейността на различните категории служители се определят със съответната длъжностна характеристика.

Чл.37 При изменение на трудовите взаимоотношения се спазват разпоредбите на  чл.118 , чл.119 от КТ.

Чл.38 Документите , които са необходими за сключване на трудов договор са :

· заявление свободен текст;

· СV;

·  Лична карта,/за справка/
· Документ за придобито образование, квалификация, правоспособност, научно звание, научна или професионално-квалификационна степен;

· Копие от трудовата книжка или документ, удостоверяващ трудов стаж  ;
· Документ за медицински преглед, издаден не по-късно от три месеца;

· Свидетелство за съдимост, издадено не по-късно от шест месеца;

· Препоръка или характеристика от друг работодател;
· Удостоверение, че лицето не се води на отчет в психиатрично заведение.

Чл.39 Трудовото правоотношение между страните се създава от момента на сключване на трудовия договор и те са длъжни да изпълняват задълженията си по него.
Чл.40 Началото на изпълнението , времетраенето и съдържанието на трудовия договор се уреждат съобразно КТ, вътрешните правила за организация на работната заплата.
Чл.41 Съдържанието на трудовия договор включва условията , които определят правата и задълженията на работника или служителя и тези на директора.

Чл.42 Условията на трудовия договор са законови –тези, които са отразени в КТ и други нормативни документи, и необходими-място и характер на работата, предмет на дейност, обем на работа, условия на труд и трудови възнаграждения..
РАЗДЕЛ І І

 Процедура и методи за подбор на учителски кадри

Чл.43 Назначаването на педагогически кадри се извършва при спазване на КТ и Инструкция№2 на МОН от1994, изменена и допълнена през1996г.

Чл.44 /1/ За заемането на длъжността „учител”се изисква диплома за завършена степен на висше образование „бакалавър”или „магистър”.

/2/ За заемане длъжностите „старши” и „главен учител ” се спазват изискванията  от Наредбата за кариерното развитие на учителите.

Чл.45 За педагогически кадри не могат да се назначават лица, които ;

1.са осъдени на лишаване от свобода с влязла в сила присъда за умишлено престъпление;

2.са лишени от правото да упражняват професията си;

3.страдат от заболявания , които застрашават живота или здравето на децата, определени със заповед на министъра на образованието и науката, съгласувана с министъра на здравеопазването.

Чл.46 Подборът на кадри се извършва чрез подбор по документи – проучване на определен пакет документи, представени от кандидата и събеседване.
Чл.47 Директорът на детската градина обявява свободните работни места  в Бюрото по труда и в РУО на МОН в тридневен срок от овакантяването им.
РАЗДЕЛ  ІІІ

Допълнителен труд по трудов договор
Чл.48 При извършване на допълнителен труд по трудов договор се спазват разпоредбите на раздел ІX от КТ
РАЗДЕЛ   ІV
Изменение на трудовото правоотношение

Чл.49 Предмет на изменение на трудовия договор може да бъде всяка договорна клауза след писмено съгласие между страните.

Чл.49 Директорът може едностранно да увеличи трудовото възнаграждение на работника или служителя.
Чл.50 При изменение на трудовото правоотношение се спазват разпоредбите на чл.118 и чл.119 от КТ.
Чл.51 При командироване на служители се спазват разпоредбите на КТ и наредбата за командировките в страната.
РАЗДЕЛ V
Трудово възнаграждение

Чл.52 Трудовото възнаграждение се изплаща в пари лично на служителя по банкова сметка всеки месец .
Чл.53 Размерът на трудовото възнаграждение се определя съгласно ПМС и Наредби на МОН за определяне на индивидуалните месечни работни заплати на персонала , зает в средното и предучилищно образование.

Чл.54 .Нормите за задължителна преподавателска заетост на педагогическия персонал се определят  с Наредба №2/ 18.02.2008г. за нормите на задължителна преподавателска работа и нормите за числеността на персонала в системата на уч. и предучилищното образование.
РАЗДЕЛ VI
Прекратяване на трудовото правоотношение
Чл.65  С прекратяване на трудовия договор се прекратява трудовото правоотношение.
Чл.56 Прекратяването на трудовия договор се извършва при спазване на разпоредбите на КТ.
Чл.57 Прекратяването на трудовия договор става с писмена заповед на директора, в която точно е отразено основанието  на съответния член от КТ, въз основа на който става  прекратяването.

Чл.58  Издадената заповед се връчва лично на работника или служителя.

Чл.59 Причините за прекратяването на трудовия договор и датата се вписват в трудовата книжка на работника или служителя, след което се връща незабавно.

Чл.60 Ако трудовата книжка не бъде връчена лично , директорът я изпраща  по пощата с препоръчано писмо с обратна разписка.

Чл.61 Паричните обезщетения при прекратяване на трудовото правоотношение се изплащат при спазване на законовите разпоредби на КТ.
 ГЛАВА  ТРЕТА

РАБОТНО ВРЕМЕ, ПОЧИВКИ  И  ОТПУСКИ

 РАЗДЕЛ І

Работно време и почивки

Чл.62 Детската градина работи целогодишно на петдневна работна седмица от 6.00 ч. до 19.00 ч.

Чл.69 Директорът работи на ненормиран осем часов работен ден със ЗНПР- 72 часа годишно, изпълнени от 15.09. до 31.05., които се удостоверяват с декларация до отдел „Образование” на община „Родопи”.   /1/ Работно време: 8.30 ч.- 17. 00 ч..
Чл.70 /1/ Всички учители работят със заетост , регламентирана от КТ-8 часа дневно. В рамките на установеното работно време те са длъжни да бъдат в детската градина за изпълнение на ЗНПР- 30 часа седмично, за участие в ПС, родителски срещи, методически сбирки, възпитателна дейност, квалификационна дейност, както и за изпълнение на нарежданията на директора. След изпълнение на посочените задължения учителите могат да бъдат извън детската градина за подготовка и самоподготовка на ВОР.

/2/ Учителите от първа смяна работят от 7.00 ч. до 13.00 ч., учителите от втора смяна работят от 12.30 ч. до 19.00 ч. и отговарят за живота и здравето на децата в рамките на работното време. Учителят от първа смяна не напуска работното си място, докато не дойде учителят от втора смяна.

/3/ Учителят няма право да сменя смяната си , без да е получил за това разрешение от директора, което е поискано писмено преди това.
/4/ При смесване на групи учителят е длъжен да предаде децата на колегата си от другата група по списък.

Чл.71 Работно време и почивки на непедагогическия персонал.
1. Медицинските сестри от яслена група са с работно време:

І-ва смяна от 7.00ч. до 15.30ч. – почивка  от 13.00ч до 13.30ч.
ІІ-ра смяна от 10.30ч. до 19.00ч.- почивка от 13.30 до 14.00ч.

2.Медицинската сестра на детската градина работи от 7.00 ч. до 15.30 ч. с почивка от 13.00ч. до 13.30ч. Длъжностните характеристики на медицинските специалисти са изработени от Кмета но община „Родопи”.

3. Чистач, Детегледач, Помощник-възпитател работят на смени:
І –ва смяна  от 6.00ч. до 14.30ч. с почивка от13.30ч. до 14.00ч
ІІ ра смяна   от 10.30ч. до 19.00ч. с почивка от 13.30 до 14.00ч.

Редовна смяна от 8.00ч. до 17.00ч. с почивка от 13.00 до 14.00ч.

Същите при напускане на обекта след втора смяна задължително проверяват и затварят прозорците , крановете ,гасят осветлението в стаите, попълват дневниците за изключване на ел. захранването и пропускателния режим, пускат дежурното осветление, включват СОТ.
4.Кухня- от 6.00ч.до14.30ч.-готвач,9.00 до13.00 раб. кухня на 4 часа. 
5.ЗАС  работи от 7.00ч. до 15.30ч. с почивка от 12.00ч.до 12.30ч.

6.Огняр- през отоплителния период работи 8 часа, като работното му време се определя от стойностите на температурата в помещенията с цел сутрин детската градина да е достатъчно затоплена. През летния сезон работи като работник –поддръжка с работно време от 8.00ч. до 16.30ч. и почива от 12.00ч до 12.30ч.

Чл.71 За всяка промяна в смените на работа по уважителни причини , както и за ползването на отпуски и разрешени компенсации, учителят или служителят писмено уведомява директора за това.

Чл.72 Болничните листове се представят до два дни след издаването им, в противен случай лицето ползва неплатен отпуск.

Чл.73 Почивките в работния ден се ползват при спазване на изискванията на Раздел ІІІ от КТ и Наредбата за работното време, почивките и отпуските.

Чл.74 Празничните дни през учебната година се ползват съгласно чл.154 от КТ
 РАЗДЕЛ ІІ

Отпуски

Чл.75 Отпуските на педагогическия и непедагогическия персонал се определят и се ползват при спазване на разпоредбите на КТ и Наредбата за работното време, почивките и отпуските и КТД.
Чл.76 Директорът ползва платен годишен отпуск в размер на 56 работни дни, от които по чл.155, ал.3 от КТ-48 работни дни и 8 работни дни по КТД за работа на ненормиран работен ден.

Чл.78 Размерът на основния платен годишен отпуск на основание чл.156 а от КТ  и КТД за работещите в системата на предучилищното образование  е както следва:
    По чл.155, ал.4 от КТ- 48 работни дни;

    По чл.155, ал.5 от КТ – и чл., ал.1 от Наредбата за работното време, почивките и отпуските за педагогическите кадри- 56 работни дни.

Чл.79 На служителка или работничка от системата на народната просвета при условията на чл.168 от КТ с две живи деца до 18г. се полага допълнително 2 работни дни, а с три или повече деца до 18г. четири работни дни допълнителен отпуск за всяка календарна година.

Чл.80 За повишаване на квалификацията на учителите се разрешава платен служебен отпуск по смисъла на чл.161 от КТ

Чл.81 Платеният годишен отпуск на учителите се ползва през ваканциите, като по изключение при важни причини може да се ползва и през учебната година.

Чл.82 Помощно –обслужващия персонал ползва платен годишен отпуск на основание чл.156 а от КТ и КТД в размер на 28 дни.
Чл.83 Директорът съвместно със синдикалната организация изготвят план за ползването на платените годишни отпуски на работниците и служителите.

ГЛАВА  ЧЕТВЪРТА

ОСНОВНИ ЗАДЪЛЖЕНИЯ НА СТРАНИТЕ ПО ТРУДОВОТО ПРАВООТНОШЕНИЕ

РАЗДЕЛ І

Задължения на работодателя

Директор

Чл.84 Директорът на детското заведение е длъжен да осигури на педагогическия и непедагогическия персонал необходимите условия за изпълнение на работата по трудовото правоотношение, за която са се уговорили, като осигури:

1.необходимите условия за изпълнение на работата , която е определена при възникване на трудовото правоотношение;

2.работно място и условия в съответствие с характера на работата ;

3.здравословни и безопасни условия на труд;

4.кратка характеристика или описание на работата;

5.запознаване с Правилника за вътрешния трудов ред, Правилника за безопасни условия на труд, Правилника за дейността на детското заведение, плана за действие при аварии, бедствия и катастрофи.

Чл.85 Длъжен е да пази достойнството на персонала по време на изпълнение на служебните си задължения.
Чл.86 Длъжен е да изплаща в установените срокове на служителите си уговореното трудово възнаграждение за извършената работа и да ги осигури за всички социални рискове  съгласно условия и по реда , установени със закон- според нормативните уредби и Вътрешните правила за работната заплата.

Чл.87 Длъжен е да създаде условия на учителите да повишават професионалната си квалификация в организирани форми на обучение и чрез самостоятелна подготовка.

Чл.88 Директорът на детската градина като орган за управление :

1. организира,контролира и отговаря за цялостната дейност на ДГ.
2.спазва и прилага ДОС;

3.осигурява безопасни условия на труд, възпитание и обучение, разработва правилник за това.;
4.представлява институцията пред органи , организации и лица и сключва договори с юридически лица и физически лица  по предмета на дейност в съответствие с предоставените му правомощия;
5.сключва и прекратява трудови договори с учители , служители и работници;

6.награждава и наказва учители и служители в съответствие с КТ, ЗПУО и Наредбите на МОН;
7.организира приемането на деца , възпитанието им, обучението им в съответствие с ДОС;

8.подписва и подпечатва документи за преместването на деца ,за завършена подготвителна група , съхранява печата на детската градина;

9.съдейства на компетентните органи за  установяване на допуснати нарушения;

10.контролира правилното водене и съхранение на задължителната документация;

11.изготвя длъжностно разписание на длъжностите и работните заплати;

12.осигурява пожарна безопасност чрез действащите  норми , правилници, наредби и предписания. Два пъти през учебната година осигурява провеждане на тренировки за действия при евакуация.;
13.утвърждава програма за оценяване на риска, като прилага методика за оценяване на риска;

14.заявява необходимите средства за изпълнение на дейностите, осигуряващи здравословни и безопасни условия на труд, обучение и възпитание пред финансиращите органи.

15. грижи се за обогатяване на материалната база в детското заведение;

16. организира вътрешния контрол на дейността на целия персонал съобразно нормативните документи и дава препоръки за подобряването на работата;

17.организира разработването, приемането и реализирането на годишния комплексен план на детската градина;

18.изготвя длъжностно разписание на персонала и утвърждава поименно разписание на длъжностите и работните заплати;

19.отговаря за воденето на задължителната документация според Наредба №4 на МОН;

Чл.89 Като председател на ПС директорът осигурява изпълненията на решенията му.

Чл.90 Разпорежданията на директора са задължителни за целия персонал в ДГ
Чл.91 При отсъствие на директора за срок повече от 30 дни кметът на общината  сключва трудов договор с друго лице за временно изпълняване на длъжността „директор”

Чл.92 При отсъствие на директора за срок по-малък от 30 дни той определя със заповед свой заместник от педагогическия персонал на детската градина.

Чл.93 Директорът на детската градина може да бъде командирован от Кмета на общината след съгласуване с финансиращия орган.
РАЗДЕЛ І І
Задължения на работниците и служителите

Чл.94. Учителят в детската градина е длъжен да предоставя на работодателя си работната си сила за изпълнение на конкретната трудова функция- обучение и възпитание на децата.

Чл.95 Учителят е длъжен да спазва трудовата дисциплина и да изпълнява всички разумни изисквания на директора.

Чл.96 Учителят в детската градина организира и провежда обучението и възпитанието на децата съобразно изискванията на ДОС
Чл.97. Учителят организира и провежда учебно-възпитателната работа в съответната група , като диагностицира  знанията и уменията на децата спрямо ДОС и съдейства за пълноценната им интеграция в групата.

Чл.98 Учителят има право да:
1. членува  в професионални организации и да взема участие в работата на регионалните и национални органи;

2.дава мнения и да прави предложения по дейността в детската градина до административните органи в системата на народната просвета ;

3.получава информация за възможностите за повишаване на професионалната си квалификация от директора, РУО на МОН и МОН;

4.избира варианти на учебни пособия и помагала;

5.избира организационни форми на обучение и на възпитателни въздействия;

6.прилага педагогически концепции и въздействия, методи и технологии;

7.получава информация относно състоянието но детската градина;
8.получава защита по КТ и КТД.

Чл.99 Учители , постигнали високи резултати при възпитанието и обучението на деца ,се поощряват с грамота и предметни награди.

Чл.100. Учителят е длъжен да:

1.да изпълнява задълженията си , определени от КТ, в нормативните актове в системата на народната просвета и в длъжностната характеристика;
2.изпълнява нормата задължителна преподавателска работа;

3.изпълнява решенията на ПС, както и препоръките на контролните органи на РУО на МОН и МОН;

4.спазва утвърдени правилници и графици;

5.опазва живота и здравето на децата по време на образователно –възпитателната работа и на други дейности, организирани от учителя или ДГ-на;

6.повишава професионалната си квалификация;

7.присъства активно в заниманията по музика;

8.удостоверява с подписа си данните , подадени от на ЗАС в таксовата книга;

9.при отклонение в здравословното състояние на децата да уведомява медицинската сестра и търси контакт с родителите;

10. лично да внася цифром и словом броя на децата в групата за деня и да се подписва в Заповедната книга за храна;
11.свиква родителски срещи през годината.

Чл.101. Учителят не може да нарушава правата на детето, да унижава личното му достойнство, да прилага форми на психическо и физическо насилие върху него.
Чл.102. Учителят е длъжен да спазва изготвените и утвърдените планове и графици от директора.

Чл.103 Учителите от първата смяна  посрещат лично децата пред входа на съответната група.
Чл.104 Учителите от втората смяна изпращат лично всички деца от занималнята на групата, а при хубаво време- от площадката на съответната група.

Чл.105. Учителите от първата смяна нямат право да преустановяват своята работа преди идването на сменящия ги колега без личното разрешение на директора.

Чл.106. Учителят няма право да отстранява дете по време на организационни занимания или други извънучебни дейности.

Чл.107Учителят няма право да оставя децата сами , без надзор по какъвто и да било повод.

Чл.108.Учителят няма право да се договаря с външни лица или фирми за извършване на нерегламентирани дейности или услуги по групите без писмено разрешение на директора.
Чл.109.Забранено е организирането на дейности с децата на политическа , религиозна и етническа основа.

Чл.110.Учителят отговаря за правилното водене и редовно попълване на  документацията според изискванията на Наредба №4 за документооборота в системата на народната просвета.:

-дневник на групата;

-месечен и седмичен план;

-списъци с присъствията на децата/ при сборни групи/

-досиета на децата;

-друга документация , свързана с естеството на работа;

-попълва документацията само със син химикал ,без да извършва корекции без знанието на директора.

Чл.111.Учителят подготвя необходимите справки, отчети, информации, изисквани от ръководството.
Чл.112. Учителят контролира редовното посещение на децата и изисква попълването на молби от родителите един ден преди отсъствието им по семейни причини, както и при по-късно идване сутрин на дете поради семейни причини.Събира медицинските бележки от личния лекар в деня на завръщането на детето.
Чл.113.Учителят вписва бройката на присъстващите деца за деня в тетрадката за присъствие на децата  най-късно до 8.50ч. всяка сутрин. Корекцията на бройката в кухнята се прави при ЗАС до 9.00 ч.
Чл.114.Учителят няма право:

· да работи на две смени с цел удовлетворяване на лични нужди на колега;
· да използва за възпитателни  цели средства ,които противоречат на човешките права и свободи ;

· да се отделя от децата, ако не е осигурено друго отговорно лице;

· да използва служебното си положение за лично облагодетелстване;

· да изменя регламентираното време за храна и почивка;

· да напуска работното си място, без да е отразил проведените форми в дневник и книга за преподадения учебен материал, както и да го нанася предварително;

· да изтрива и нанася корекции върху задължителната учебна документация ;

· ако съзнателно подпомага  извършването на актове за дискриминация , носи отговорност по силата на Закона за защита срещу защита срещу дискриминацията.
Чл.115 Медицинските специалисти работят съгласно длъжностната характеристика , изготвена от кмета на община „Родопи”

Чл.116 На медицинските специалисти са възложени и други функции и изисквания съобразно заеманата длъжност и изпълняваната работа.

· контролира текущата дезинфекция и я ръководи при епидемиологични взривове.
· Изготвя инструкции за работа с дезинфекционни препарати

· Контролира изготвянето на основния продуктов набор и изпраща един екземпляр в РЗИ- всеки месец

· Отговаря за правилното прилагане и спазване на НАССЕР системата.
Чл. 117 Медицинските специалисти са пряко подчинени на директора на детската градина, който определя работното им време съгласно спецификата на работа в нея.

Чл.118. ЗАС работи съобразно длъжностната си характеристика, като има и други функции:
-изготвя трудови договори и допълнителни споразумения по заповед на директора , както и друг вид служебни документи;

-ежегодно извършва инвентаризация на имуществото с комисия на детската градина;

- води отчет на изразходваните средства;

- участва в изработването на меню, съгласно рецептурник;

- стриктно изпълнява заповедите на кмета на община „Родопи”за подобряването на финансовата дисциплина;
-проверява редовно и отговаря за качеството и количествата на хранителните продукти в склада;

-води заповедната книга за храна и всеки ден я предоставя на директора за подпис;

-няма право да нанася поправки върху требвателните листове и други документи , след подписването им от директора;

-не допуска външни лица в хранителния склад;

- води книга за амбалажа в детската градина, предава го навреме и внася сумите в счетоводството срещу квитанция;

- изпълнява задълженията си като член на НАССЕР екипа.

Чл.119. Чистачът/помощник възпитателят, детегледача работи съобразно длъжностната си характеристика:

-спазва установената трудова дисциплина и изпълнява работата, за която се е уговорил в подписания трудов договор;

-отговаря за осигуряването на необходимите здравно-хигиенни условия в групата в която работи, както и общите помещения.

-при необходимост вечер, след приключване на работния ден, изпраща закъснелите деца заедно с учителя или медицинската сестра;
-по време на служебна ангажираност на учителя/ ПС, съвещание, оперативка/ поема грижата за децата и носи отговорност за тях;

-явява се на работа в състояние ,което му позволява да изпълнява служебните си задължения;

- спазва техническите и технологичните правила, Правилника за БЗУВОТ, Правилника за дейността на ДГ и всички други законови инструкции и разпореждания на работодателя;

-пази грижливо МТБ и дидактичната база, както и пести разходването на ел.енергия, вода , отопление и други материали;

-пази авторитета на детската градина, нейния престиж, не злоупотребява с доверието на работодателя;

-съгласува работата си и подпомага и съдейства при разрешаването на проблемите в съответната група;

- при отсъствие на негов колега  за кратък период поема района на отсъстващия чистач;

- изпълнява вътрешен график за изпращане на децата от 16.00ч. до 18.00ч.
- поддържа дворното пространство по наставление на мед. сестра в ДГ;

- сервира храната в естетичен вид;
- сменя покривките при замърсяване и ги изпира във време, когато е приключил работата си  в групата;

-при излизане на децата навън придружава учителя и до извеждането до детската площадка;

-сменя спалното бельо един път на две седмици и при всяко замърсяване . Всяка седмица изтупва одеалата и всеки месец матраците 
-при инфекциозно заболяване запазва изискванията на санитарните органи и мед. сестрата;

- спазва изискването да се носи работно облекло;

- следи за използването от децата на салфетки, тоалетна хартия, носни кърпи;

- връща своевременно съдовете в кухнята ;

- не оставя на достъпни места дезинфекционни и перилни препарати;

- всекидневно почиства двора, напръсква пясъчниците, полива цветните алеи;

- един път в седмицата изтупва килимите и пътеките, куклените центрове, малките стаи и прави основно почистване и дезинфекция на помещенията;

- общите помещения в детската градина се поддържат от всички чистачи.

Чл.120 Кухненският персонал работи съобразно длъжностната си характеристика.
Чл. 121 Производствената дейност на кухнята се ръководи и организира от готвача, който отговаря пряко за работата на помощник –готвача и работник –кухнята.
Чл.122Готвачът спазва утвърдена технология за производство, следи за сроковете за годност на продуктите, отговаря за правилното съхраняване на готовата храна и разпределянето в посудата предназначена за всяка група и персонала.

Чл.123 Готвачът е част от НАССЕР екипа на ДГ-на , присъства лично, всекидневно при изписването на хранителните продукти и при съставянето на менюто.

Чл.124 Храната се приема лично от чистачите/пом.възпитателите, детегледача , която е разпределена по групи под ръководството на готвача както следва:

· сутрешна закуска от 8.00ч. до 8.30ч.;

· обяд и следобедна закуска от 11.25ч. до 11.45ч. и от 14.00ч. до 14.15ч.
Чл.125 Други функции и изисквания към кухненските работници:

· следи за грижливата експлоатация на кухненските съоръжения;

· промяната в менюто се прави само със знанието на директора;

· не допуска външни лица в кухнята;

· при отсъствие на готвача, пом. готвача поема неговите функции и носи лична отговорност за правилното оползотворяване на хранителните продукти;

· целият кухненски персонал спазва стриктно изискванията по система НАССЕР и води редовно документацията  по нея.

· Попълва дневник за изключване на ел. захранването в кухнята.

Чл.126. Огняр /Работник поддръжка- работи съобразно длъжностната си характеристика и изпълнява други функции спрямо заеманата длъжност:

· изпълнява текущи ремонти в сградата на ДГ
· прави заявки при касиер-домакина за необходимите материали за ремонт;

· придружава представители на ТСУ и фирми за констатиране на проблеми, възникнали в детската градина;

· помага при разтоварването на хранителни продукти и подреждането им

· отговаря за порядъка в котелното помещение, склада, стаята за почивка;

· изпълнява общи задачи ,поставени му от директора;

· отговаря за поддържането на дворните площи, косене , поливане и др.

Чл.127 Всички служители нямат право:

· да възлагат непосилни задачи на децата;

· да изказват некомпетентни мнения за дейността на детската градина , в частност на педагогическия екип, да уронват имиджа и , да изнасят какъвто и да е вид информация, касаеща дейността на ДГ;
· на неучтиво отношение към родителите и близките на децата;

· да използват родителите за лични облаги;

· да напускат работното си място , преди да затворят и заключат всички врати и прозорци

· да запазват и изнасят храна вън от детската градина;

· да изнасят перилни и дезинфекционни препарати и да изпират лични вещи;
· да допускат външни, непознати лица без легитимация, същите се придружават от служител в детската градина, в случай че желаят среща с директора;

· да допускат пряка или непряка дискриминация спрямо децата, основана на пол, народност, етническа принадлежност и религия.

Чл.128. Когато е отправен сигнал до директора на детската градина за изнасяне , липса на материали или неправомерното им използване, той проверява сигнала и информира колектива за резултатите от направената проверка.
 ГЛАВА  ПЕТА

ТРУДОВА ДИСЦИПЛИНА, ДИСЦИПЛИНАРНИ НАРУШЕНИЯ И НАКАЗАНИЯ

Чл.129 При изпълнение на работата за която са се уговорили, педагогическият, непедагогическият персонал и служителите са длъжни да;

1.спазват установената трудова дисциплина и да изпълняват работата за която са се уговорили;

2.да се явяват на време на работа и да бъдат на работното си място до края на работното им време;

3. да се явяват на работа  в състояние , което им позволява да изпълняват възложените им задачи;
4.не употребяват алкохол и други упойващи вещества през учебната година;

5.използват цялото си работно време за изпълнение на възложените им задачи;

6.спазват техническите и технологичните правила , правилника за осигуряване на безопасни условия на възпитание , обучение и труд, правилника за дейността на детската градина и други законови нареждания на директора;

7.пазят имуществото на детската градина, разходват разумно ел. енергия , вода и материали;

8.пазят името на детската градина ,не уронват нейния авторитет и престиж, не злоупотребяват с доверието на работодателя и не разпространяват сведения за него;

9. съгласуват работата си и оказват взаимна  помощ и съдействие;

10. изпълняват всички други нареждания , произтичащи от нормативните документи  и от характера на работата .

11. Не пушат на територията на ДГ.
Чл.130. Персоналът има право:

1. своевременна достоверна и разбираема информация , относно дейности и дела на детската градина;

2.да изисква от работодателя си обективна и справедлива характеристика за професионалните си качества и резултати от трудовата си дейност или обективна и справедлива препоръка при кандидатстване за работа при друг работодател;

Чл.131. /1/ Неизпълнението на трудовите задължения е нарушение на трудовата дисциплина. Нарушителят се наказва с предвидените КТ дисциплинарни наказания, независимо от имуществената , административно-наказателната или наказателната отговорност, ако такава се предвижда.

/2/ За редовно неизпълнение на професионалните си задължения , нарушения на трудовата дисциплина , Правилника за дейността на ДГ-на, Правилника за вътрешния трудов ред  персоналът носи отговорност и се наказва съгласно  КТ

Чл.132. Нарушение на трудовата дисциплина е всяка форма на виновно неизпълнение  на трудовите задължения на персонала , за което се налага дисциплинарни наказания. Нарушение на трудовата дисциплина е неизпълнението на задълженията, произтичащи от длъжностната характеристика , ЗНП, ППЗНП и чл.186 от КТ.

Чл.133. Дисциплинарните наказания се налагат, спазвайки глава 9, раздел ІІІ от КТ 

Чл.134. Дисциплинарните наказания са забележка, предупреждение за уволнение и уволнение- чл.188 от КТ

Чл.135. Контролът по спазването на трудовата дисциплина се осъществява от директора.

ГЛАВА  ШЕСТА

ИМУЩЕСТВЕНА ОТГОВОРНОСТ И ДРУГИ ВИДОВЕ ОБЕЩЕТЕНИЯ

РАЗДЕЛ І

Имуществена отговорност

Чл.136. /1/  Персоналът в детската градина  съгласно КТ, Закона за счетоводството и длъжностните характеристики носи имуществена отговорност.

/2/ ЗАС зачислява даденото за ползване и съхранение имущество на определените длъжностни лица чрез приемо-предавателни протоколи.

/3/ Имуществената отговорност носят и родителите на децата, които при умишлена повреда на имуществото на детската градина възстановяват нанесената щета в 10-дневен срок от откриването на виновното дете.

Чл.137. Всички липси в детската градина се възстановяват както следва:

1. в групите -от учителите и чистача;

2.в дирекцията – от директора и чистачи, почистващи помещенията;

3. в кабинета на ЗАС –от ЗАС и почистващия помещението;

4.в складовете-от ЗАС;

5.в коридорите , фоайетата – от всички служители

6.от котелното помещение –от огняр и ЗАС
7. в кухнята – от работещите в кухнята;

8. в медицинския кабинет – от медицинската сестра

9.в детската ясла –от медицинските сестри и чистачите.

РАЗДЕЛ   І І

 Други видове обезщетения

Чл.138 . Другите видове обезщетения се изплащат на директора, педагогическия, непедагогическия персонал при спазване на гл.XІ , раздел ІІІ на КТ, както и за увеличаване размера на обезщетенията в някои случаи по чл.222, ал.3 от КТ.

ГЛАВА   СЕДМА

ЗДРАВОСЛОВНИ И БЕЗОПАСНИ УСЛОВИЯ НА ТРУД

Чл.139. Директорът е длъжен да подсигури здравословни и безопасни условия на труд, обучение и възпитание, като:

1. разработи и утвърди правила за осигуряване на  безопасни  условия на труд;

2.организира провеждането на видовете инструктажи на персонала;

3. осигури санитарно –битово и медицинско обслужване.

Чл.140.Директорът взема мерки за предотвратяване на трудови злополуки, установява станалата злополука, уведомява съответните органи и в тридневен срок  съставя акт за трудова злополука.

Чл.141. Персоналът на ДГ е длъжен да спазва утвърдените от директора правилници , указания ,правила , инструктажи, инструкции и други, свързани с безопасните условия на труд.
Чл.142. За организиране и провеждане на дейностите по създаване на и поддържане на безопасни и здравословни условия на труд , възпитание и обучение в ДГ”Снежанка” е създадена група по БУВОТ.
ГЛАВА   ОСМА
ПРОПУСКВАТЕЛЕН РЕЖИМ

Чл.143. /1/ДГ”Снежанка” работи на следния пропусквателен режим:

Сутрин- 6.30ч. до 8.00ч.- учителки І смяна , кухненски персонал, чистачи І и редовна смяна, медицински сестри;
10.30ч.- чистачи втора смяна , медицинска сестра ІІ смяна

Следобед- 12.30ч. до 13.30 - учителки втора и първа смяна ;

                  14.30 до 15.30ч.- медицинска сестра първа смяна, ЗАС, кухненски персонал;
                 16.30ч. до 19ч. – чистачи редовна смяна и втора смяна, учителки и мед. сестра втора смяна.

              /2/ Всички входове на сградата през времето от 8.45ч. до 16.30ч. се заключват.

              /3/ При влизане на външни лица в детската градина същите се придружават от служител до съответното място.

Чл.144. /1/Всеки служител е длъжен сутрин при влизане в сградата да прави оглед и при нередности да уведомява директора , при отсъствието му ЗАС и органите на І  РУ „Полиция”, както и да попълва дневник за пропусквателния режим.

            /2/ Вечер при напускане на работното място  служителите са длъжни да правят проверка на врати , прозорци , чешми, електрически уреди и осветителни тела и до попълват дневник за пропусквателния режим, дневник за изключване на електрическото захранване и да включва дежурното осветление.

ГЛАВА ДЕВЕТА

ХРАНЕНЕ

Чл.145. /1/В ДГ” Снежанка” се приготвя храна според Наредбите на МЗ и изискванията на РЗИ за рационално хранене по рецептурник.

               /2/Менюто се изготвя от комисия в състав: директор, медицинска сестра, ЗАС и готвач.

             /3/Медицинската сестра отговаря за ежеседмичното актуализиране на менюто по информационните табла.

 Чл.146. /1/ Продуктите се получават  ежедневно от склада в присъствието на медицинската сестра , готвача и ЗАС.
               /2/ Продуктите за сутрешната закуска се требват от бройката на децата от предишния ден в присъствието на медицинската сестра , готвача и ЗАС.

             /3/ Отговорност за количеството и качеството на требваните продукти носят готвача, медицинската сестра и ЗАС.

            /4/ Контролът за качеството на храната се осъществява от директора и медицинската сестра.
           /5/ От храната всекидневно се заделят проби , които се съхраняват при температура  от 0 до 4С за 48часа.

          /6/ Храната се разпределя като количеството на всяка група от готвача, който е длъжен да я предаде в готов вид на помощник -възпитателя/чистача/ не по-късно то 8.30ч. сутрин и 11.50 ч. –обяд и 14.00ч.-следобедна закуска.
        /7/ Храната в групата се разпределя  и поднася от чистача  под контрола на учителя.
Чл.147. /1/ Порциите на служителите, правоимащи и столуващи се сервират и калкулират като детски, като сервирането се осъществява от готвача в отделна посуда и храненето на персонала се извършва в стая за персонала в регламентираното време за почивка.

           /2/Всички служители , които не са правоимащи , могат да се хранят срещу записване  и заплащане по установен ред.
ГЛАВА ДЕСЕТА

СЪБИРАНЕ, СЪХРАНЕНИЕ И ОБРАБОТВАНЕ НА ЛИЧНИТЕ ДАННИ 

РАЗДЕЛ І

Събиране , обработване, съхранение и защита на личните данни в личните трудови досиета на служителите

Чл.148 Работодателят е длъжен да оформя лично досие на всеки член на персонала  в ДГ”Снежанка”

Чл.149 Личното досие задължително съдържа следните документи:

· молба/заявление за постъпване на работа;

· професионална автобиография;

· ксероксно копие от трудовата книжка;

· копие от Диплома за завършено образование и степен;

· свидетелство за съдимост;

· документ за проведени медицински прегледи;

· служебна бележка за проведен начален инструктаж;

· молби/заявления за ползване на отпуски;

· заповеди за ползване на отпуски.

Чл.150. Личните досиета на персонала се съхраняват в кабинета на директора и достъп до тях имат само директора и ЗАС.

РАЗДЕЛ  ІІ

Събиране, обработване, съхранение и защита на личните данни в щатното разписание

Чл.151 Директорът на детската градина е отговорен за изготвянето на щатно разписание на персонала  в началото на всяка календарна година, както и при промяна на щата или работната заплата.

Чл.152. Щатното разписание съдържа следната информация:

1.Номер по ред

2.Длъжност

3.Трите имена на работника или служителя

4.Образователна степен

5. Номер на нормативен документ, изискващ промяна на щатното разписание

6.Код по НКИД

7.Код по НКП

8.Минималното трудово възнаграждение

9.Трудов стаж по специалността

10.Индивидуално трудово възнаграждение

11.Общ трудов стаж  в проценти

12.Сума за придобито ПКС

13.Брутно трудово възнаграждение.

Чл.153 Щатното разписание се изготвя от ЗАС, подписва се от счетоводителя, съгласува се представител на общинската администрация и се утвърждава от директора.

Чл.154 Достъп до щатното разписание имат само счетоводителя, ЗАС и директора.

РАЗДЕЛ  І І І

Събиране, обработване , съхранение и защита на личните данни на децата

Чл.155 Всяко дете стъпило в ДГ има лично досие

Чл.156 Личните досиета на децата съдържат следните документи:

1.Заявление за постъпване

2.Копие от акта за раждане/за справка/
3.Медицинска здравно-профилактична карта

4.Имунизационен картон

5.Документи, доказващи правото му да ползва преференции при плащане на такса в детското заведение

6. Медицински бележки за извинение на отсъствията

7. Молба парафирана от директора за отсъствие от детското заведение

Чл.157 Учителите по групи и медицинските сестри в яслена група оформят личните досиета на всички деца и изискват необходимите документи.

Чл.158 Съхраняването на документите става както следва:

-Учителите съхраняват заявлението за постъпване, копие от акта за раждане, молбите за отсъствие, медицинските бележки за извиняване на отсъствията

-  Медицинските сестри  в яслата съхраняват личната здравно-профилактична карта и имунизационен картон, заявлението за постъпване и молбите за отсъствие
- Медицинската сестра на детската градина съхранява имунизационния картон, здравно-профилактичната карта и при изписване на дете от детската градина е длъжна да предаде на родителите тези документи

- ЗАС съхранява документи, които дават правото на преференции при заплащане на месечната такса в детската градина, тези документи се изискват от родителите и при настъпила актуализация при издаването им.
ГЛАВА   ЕДИНАДЕСЕТА

ДОПЪЛНИТЕЛНИ РАЗПОРЕДБИ

§1.Трудовият колектив ДГ „Снежанка” се разпределя на педагогически и непедагогически персонал.

§2.Работниците и служителите в детското заведение имат право да образуват синдикални организации, които сами изработват и приемат свои устави и правила, организират своето управление и определят своите функции.

§3. Директорът съдейства и създава условия за осъществяването на дейността на синдикалните организации.

§4. ДГ ” Снежанка ” може да сключи само един колективен трудов договор между директора и синдикалните организации.

§5.Общото събрание се състои от всички членове на персонала и само определя реда за своята работа.

§6.Общото събрание е редовно , когато на него присъстват повече от половината членове на колектива и приема решенията си с обикновено мнозинство от присъстващите.

§7.Педагогическият съвет е колективен орган за управление на ДГ”Снежанка” и неговият състав и функции са определени със ЗПУО.
ПРЕХОДНИ   И  ЗАКЛЮЧИТЕЛНИ  РАЗПОРЕДБИ

§8 .Този правилник се издава от директора на детското заведение на основание на член 181 от КТ и в съответствие със съществуващата нормативна уредба.

§9. Разпоредбите на правилника за вътрешния трудов ред не противоречат на нормативните актове и на колективния трудов договор.

§10. Неотменна част от този правилник са Кодексът на труда, Законът за народната просвета, Правилникът за прилагане на закона за народната просвета, съответните длъжностни характеристики, колективния трудов договор и др.
§11.Действието на този правилник се разпростира по отношение на ръководството на детското заведение, педагогическия и непедагогическия персонал.

§12.Директорът на детското заведение запознава целия колектив с настоящия правилник.

§13. Неизпълнението на Правилника за вътрешния трудов ред е нарушение на трудовата дисциплина. За нарушение на вътрешния трудов ред се счита всяко неизпълнение на задълженията, посочени в този правилник. При констатиране на такива директорът определя наказания съгласно действащите в момента разпоредби на КТ

§14.Контролът по изпълнението на този правилник се възлага на директора на детското заведение.
§15. Считано от 01.06.2020г. се спазват всички мерки във връзка с епидемиологичната обстановка в страната.
§16 ПРАВИЛНИКЪТ Е ПРИЕТ НА 16.09.2024 год. на ПС,

 С ПРОТОКОЛ №1 / 16.09.2024 год. 
§17.ПРАВИЛНИКЪТ Е УТВЪРДЕН СЪС ЗАПОВЕД  № РД-10 …… / ……..09.2024 г.
ЗАПОЗНАТИ С ПРАВИЛНИКА ЗА ВЪТРЕШНИЯ ТРУДОВ РЕД-2024/2025 г. :
Трите имена и длъжност:

